James Dobson
James Dobson, f. 21.4.1936, amerikansk evangelikalsk kirkeleder. Dobson grundlagde i 1977 den konservative kirkelige organisation Focus on the Family med hovedkvarter i Colorado Springs. Dobson regnes for en af lederne af den politisk indflydelsesrige kristne højrefløj, og hans bevægelse forholder sig stærkt kritisk til homoseksualitet, evolutionsteorien og teorier om global opvarmning. Han har tætte forbindelser til dele af Det Republikanske Parti og er af kritikere blevet beskyldt for at ville indføre et teokratisk styre i USA.